Budaörs Város Önkormányzat Képviselő-testülete
63/2005.(XII.21.) rendelete
a 2006. évi átmeneti gazdálkodás szabályairól

Budaörs Város Önkormányzat Képviselő-testülete az államháztartásról szóló, többször módosított 1992. évi XXXVIII. törvény (továbbiakban: Áht.) 76. § (1) bekezdésben kapott felhatalmazás alapján a 2006. évi átmeneti gazdálkodás szabályairól az alábbi rendeletet alkotja.

PREAMBULUM

Az önkormányzati elemi költségvetést olyan időpontban kell megállapítani, hogy az arról szóló önkormányzati rendelet a költségvetési évet megelőző év december 31. napjáig kihirdetésre kerülhessen és az éves költségvetés a költségvetési év első napján hatályba léphessen.

Abban az esetben, ha a képviselő-testület az elemi költségvetést nem tudta megállapítani úgy, hogy az a költségvetési év első napján hatályba lépjen, az átmeneti időszak gazdálkodására ezen rendeletben foglaltakat kell alkalmazni.

1. §

Az átmeneti gazdálkodás szabályait a költségvetési év első napjától (január 1-jétől) az elemi költségvetésről szóló önkormányzati rendelet megalkotásának napjáig kell alkalmazni (továbbiakban ezen időszak: átmeneti gazdálkodás időszaka).

2. §

(1)	Felhatalmazást kap a polgármester, hogy az átmeneti gazdálkodás időszakában, az Áht. és az önkormányzati gazdálkodásra vonatkozó jogszabályi rendelkezések betartásával intézkedéseket tegyen az önkormányzatot megillető bevételek folyamatos beszedésére és a felmerülő, indokolt kiadások teljesítésére.

(2)	Az egyes szakfeladatoknál a működési-fenntartási kiadások teljesítése Budaörs Város Önkormányzat 2005. évi költségvetéséről szóló 15/2005. (II.17.) sz. ÖKT rendelet (a továbbiakban: 2005. évi költségvetési rendelet) azonos szakfeladata módosított előirányzatának 15 %-kal megemelt összegének 1/12 részéig terjedhet havonta, havi időszakban. Az átmeneti gazdálkodás időszakára a soros előléptetéseket, a jubileumi jutalmakat és a köztisztviselők jogállásáról szóló 1992. évi XXIII. törvény 49. §-a, valamint a közalkalmazottak jogállásáról szóló 1992. évi XXXIII. törvény 68. §-a alapján a 13. havi illetményeket teljesíteni kell. 
Az 1/12 rész összegének meghatározásánál figyelemmel kell lenni az adott cím, alcím, előirányzat-csoport áthúzódó feladat elmaradásaira, az áthúzódó és a rendszeres jellegű kötelezettség-vállalások körére is. Ettől eltérni csak a képviselő-testület eseti döntései alapján lehet.

3. §

(1) Az önállóan gazdálkodó költségvetési szervek intézményi finanszírozását az átmeneti gazdálkodás időszakában a 2005. évi költségvetési rendeletben meghatározott módosított intézményi finanszírozási előirányzat főösszegének 15 %-kal megemelt összegének 1/12 részének megfelelő összegben kell biztosítani, figyelemmel az előző évben elrendelt és áthúzódó szerkezeti változásokra, feladat-elmaradásokra vagy többletfeladatok többletköltségei időarányos részére, a rendszeres jellegű vagy az áthúzódó kötelezettségvállalások kiadási szükségleteire.

(2) Az intézmény az átmeneti gazdálkodás időszakában az előző évi intézményi költségvetés módosított előirányzatának 15 %-kal megemelt összegének 1/12 részéig vállalhat kötelezettséget, teljesíthet kiadásokat, figyelemmel az (1) bekezdésben meghatározott szempontokra is.

(3) Az (1) és (2) bekezdésben foglaltaktól kizárólag a képviselő-testület eseti döntései alapján lehet eltérni.

4. §

Folyamatban lévő, áthúzódó beruházás, beszerzés, felújítás esetén kötelezettségvállalásra és pénzügyi teljesítésre a 2005. évi költségvetési rendelettel jóváhagyott módosított előirányzat mértékéig vállalható kötelezettség, ha a teljesítéshez szükséges pénzügyi fedezet az önkormányzat rendelkezésére áll. 
5. §

Az átmeneti gazdálkodás időszakában a 2. § (2) bekezdésében és a 3-4. §-okban foglalt rendelkezésektől nem lehet eltérni.

6. §

Az átmeneti időszakban teljesített bevételeket és kiadásokat az önkormányzat 2006. évi költségvetéséről szóló rendeletbe be kell építeni.

7. §

Ez a rendelet 2006. január 1. napján lép hatályba és a 2006. évi költségvetési rendelet kihirdetése napján hatályát veszti.

Budaörs, 2005. december 15.

Wittinghoff Tamás	Tevanné dr. Südi Annamária
    polgármester		jegyző

A 63/2005.(XII.21.) ÖKT. rendelet 2005. december 21-én a Polgármesteri Hivatal (Budaörs, Szabadság út 134. sz.) hirdetőtábláján való kifüggesztéssel kihirdetésre került. 

Erdős Károlyné
irodavezető